|  |
| --- |
| ethnosimo-aade-gr |

Αθήνα, 12 Φεβρουαρίου 2024

**ΔΕΛΤΙΟ ΤΥΠΟΥ**

**Μαζικές αποστολές μηνυμάτων από ΑΑΔΕ για την διασύνδεση των POS με τις ταμειακές**

Δρομολογούνται αυστηρές κυρώσεις για όσους παρόχους POS δεν σπεύσουν να αναβαθμίσουν τα λογισμικά τους.

Συνεχίζεται με εντατικούς ρυθμούς η υλοποίηση του έργου της ΑΑΔΕ για τη διασύνδεση των ταμειακών μηχανών με τα POS, ενόψει της προθεσμίας ολοκλήρωσης του έργου την 29η Φεβρουαρίου.

Την Παρασκευή, εστάλησαν e-mails στις πρώτες 15.000 επιχειρήσεις, που διαθέτουν ταμειακή μηχανή, και οι πάροχοι των οποίων έχουν αναβαθμίσει τα POS τους. Τα μηνύματα καλούν τις επιχειρήσεις να διασυνδέσουν άμεσα τα POS τους με τις ταμειακές μέχρι την 29η Φεβρουαρίου που είναι και η προθεσμία. Ταυτόχρονα, τα μηνύματα αυτά αναρτήθηκαν στους λογαριασμούς της κάθε επιχείρησης, στο myAADE, στο πεδίο, «Τα Μηνύματά Μου».

Καθημερινά θα αποστέλλονται αντίστοιχα e-mails και στις υπόλοιπες επιχειρήσεις, για τις οποίες οι πάροχοι POS και οι κατασκευαστές ταμειακών μηχανών θα ενημερώνουν την ΑΑΔΕ ότι η διασύνδεσή τους είναι έτοιμη να προχωρήσει.

Τέλος, υπενθυμίζεται πως το έργο της διασύνδεσης απαιτεί πολλά στάδια προεργασίας και συνεργασίας. Ήδη έχει υλοποιηθεί από το Υπουργείο Εθνικής Οικονομίας και Οικονομικών και την ΑΑΔΕ το σύνολο των νομοθετικών και διοικητικών δράσεων που απαιτούνταν προκειμένου να καταστεί εφικτή αυτή η σημαντική μεταρρύθμιση που συμβάλλει σημαντικά στην αντιμετώπιση της φοροδιαφυγής.

Επιπλέον, τόσο υπηρεσιακά στελέχη του Υπουργείου και της ΑΑΔΕ όσο και στελέχη της αγοράς τερματικών μηχανημάτων και ταμειακών μηχανών συνεργάζονται καθημερινά προκειμένου να επιταχυνθεί τόσο η αναβάθμιση των 400.000 ταμειακών και των αντίστοιχων POS, όσο και η διασύνδεση μεταξύ τους.

Τέλος, αναμένεται εντός των επόμενων ημερών τροπολογία που θα προβλέπει την επιβολή αυστηρών κυρώσεων σε όσες εταιρίες διάθεσης τερματικώ­­ν POS και ταμειακών μηχανών δεν προχωρήσουν εγκαίρως στην αναβάθμιση των λογισμικών τους με στόχο την εντός των χρονοδιαγραμμάτων ολοκλήρωση της διασύνδεσης.